“บอริส จอห์นสัน” ส่อลาตำแหน่งนายก หลัง “คณะรัฐมนตรี” ตบเท้าออก 50 คน
“บอริส จอห์นสัน” นายกรัฐมนตรีอังกฤษ ส่อลาตำแหน่ง หลัง “คณะรัฐมนตรี” กว่า 50 คน พร้อมใจลาออกเพื่อกดดัน
“บอริส จอห์นสัน” นายกรัฐมนตรีอังกฤษ ส่อลาตำแหน่ง หลัง “คณะรัฐมนตรี” กว่า 50 คน พร้อมใจลาออกเพื่อกดดัน
7 ก.ค. 2565

ผู้สื่อข่าวรายงานว่า สื่อหลายสำนัก รวมถึงบีบีซีรายงานว่า นายกรัฐมนตรีบอริส จอห์นสันจะลาออกจากตำแหน่งหัวหน้าพรรคอนุรักษ์นิยมในวันนี้ (7 ก.ค.) หลังสมาชิกรัฐบาลกว่า 50 คน พร้อมใจกันลาออกจากตำแหน่งเพื่อกดดันนายกรัฐมนตรีอังกฤษ
ขณะที่โฆษกสำนักนายกรัฐมนตรีเปิดเผยว่า นายกฯ จอห์นสันจะ “แถลงต่อประเทศ” หลังสื่อมวลชนรายงานข่าวการลาออกของเขา
ทั้งนี้ พรรคอนุรักษ์นิยมจะดำเนินการสรรหาผู้นำพรรคคนใหม่ ซึ่งจะนั่งตำแหน่งนายกรัฐมนตรีคนต่อไปในฤดูร้อนนี้ โดยนายกรัฐมนตรีคนใหม่จะขึ้นดำรงตำแหน่งในช่วงการประชุมพรรคในเดือนต.ค. ในระหว่างนี้นายกฯ จอห์นสันจะปฏิบัติภารกิจในฐานะนายกรัฐมนตรีต่อไป
ก่อนหน้านี้ นายกฯ จอห์นสันปฏิเสธที่จะก้าวลงจากอำนาจ แม้รัฐมนตรีระดับสูงทยอยลาออกจากตำแหน่งอย่างต่อเนื่อง โดยในวันนี้ นายนาดิม ซาฮาวี ซึ่งได้รับการแต่งตั้งให้ดำรงตำแหน่งรัฐมนตรีคลังได้ไม่ถึง 48 ชั่วโมง ได้ออกมาเรียกร้องผ่านสาธารณชนให้นายกฯ จอห์นสันลาออกจากตำแหน่ง
ด้านนายเบน วอลเลซ รัฐมนตรีกลาโหมเป็นอีกคนหนึ่งที่เรียกร้องให้นายกฯ จอห์นสันลาออก แต่ตัวเขาจะยังคงอยู่ในตำแหน่งต่อไปเพื่อปกป้องความมั่นคงของชาติ